b'\n_START_ARTICLE_\nTroleibusas\n_START_PARAGRAPH_\nTroleibusas (kitose valstyb\xc4\x97se dar vadinamas beb\xc4\x97giu tramvajumi) yra vie\xc5\xa1ojo transporto priemon\xc4\x97, pagrindiniais konstrukcijos ypatumais niekuo nesiskirianti nuo \xc4\xafprasto autobuso, ta\xc4\x8diau turinti elektrin\xc4\xaf varikl\xc4\xaf bei maitinama i\xc5\xa1 kontaktinio tinklo, nutiesiamo vir\xc5\xa1 gatvi\xc5\xb3, kuriomis turi va\xc5\xbeiuoti. Kontaktin\xc4\xaf tinkl\xc4\x85, skirtingai nuo tramvajaus, sudaro du lygiagret\xc5\xabs laidai. Antrasis laidas yra reikalingas tod\xc4\x97l, kad troleibusams da\xc5\xbeniausiai naudojamos gumin\xc4\x97s padangos, tod\xc4\x97l gr\xc4\xaf\xc5\xbetamoji srov\xc4\x97 negali b\xc5\xabti nukreipiama \xc4\xaf \xc5\xbeem\xc4\x99 ar b\xc4\x97gius, kaip tramvajuje.\n_START_SECTION_\nIstorija\n_START_PARAGRAPH_\nTroleibus\xc5\xb3 vystymosi istorija prasideda 1882 met\xc5\xb3 baland\xc5\xbeio 18 dien\xc4\x85, kai daktaras Ernstas Werneris von Siemensas i\xc5\xa1m\xc4\x97gino savo \xe2\x80\x9eelektromot\xc4\x85\xe2\x80\x9c Berlyno priemiestyje. Eksperimentai t\xc4\x99s\xc4\x97si iki bir\xc5\xbeelio 13-osios, po to buvo apleisti ir u\xc5\xbemir\xc5\xa1ti Europoje. Keli nepriklausomi pam\xc4\x97ginimai \xc4\xafvyko ir JAV, ta\xc4\x8diau progresas buvo visai menkas._NEWLINE_\xc5\xbdingsniu \xc4\xaf priek\xc4\xaf tapo Lombardo G\xc3\xa9rino po ketveri\xc5\xb3 met\xc5\xb3 bandym\xc5\xb3 sukurta eksperimentin\xc4\x97 linija Pary\xc5\xbeiaus 1900 met\xc5\xb3 parodoje. Visgi did\xc5\xbeiausi\xc4\x85 pa\xc5\xbeang\xc4\x85 padar\xc4\x97 Maxas Schiemannas, 1901 met\xc5\xb3 liepos 10 dien\xc4\x85 suk\xc5\xabr\xc4\x99s pirm\xc4\x85j\xc4\xaf keleivin\xc4\xaf troleibus\xc4\x85, veikus\xc4\xaf Byletalio (Bielethal) miestelyje netoli Drezdeno, Vokietijoje. Schiemannas buvo pirmasis, kuris sugalvojo nutiesti kontaktin\xc4\xaf tinkl\xc4\x85, sudaryt\xc4\x85 i\xc5\xa1 dviej\xc5\xb3 lygiagre\xc4\x8di\xc5\xb3 elektros laid\xc5\xb3, vir\xc5\xa1 troleibuso, o prie pastarojo pritvirtinti du tvirtus plieninius strypus, vadinamus \xc5\xabsais, tampri\xc5\xb3 spyruokli\xc5\xb3 keliamus \xc4\xaf vir\xc5\xa1\xc5\xb3 ir \xc5\xa1liejamus prie laid\xc5\xb3. Nors Byletalio linija gyvavo tik iki 1904 met\xc5\xb3, ta\xc4\x8diau \xc5\xa1is elektros tiekimo b\xc5\xabdas \xc5\xa1iais laikais tapo visuotinai pripa\xc5\xbeintu standartu. Tiesa, ankstyvajame troleibus\xc5\xb3 laikotarpyje buvo i\xc5\xa1m\xc4\x97gintos ir dar kelios sistemos, ta\xc4\x8diau jos nesusilauk\xc4\x97 tokio pasisekimo._NEWLINE_Pirmieji keleiviniai troleibusai Jungtin\xc4\x97je Karalyst\xc4\x97je pasirod\xc4\x97 1911\xc2\xa0m. bir\xc5\xbeelio 20 dien\xc4\x85 vienu metu Lydse (Leeds) ir Bredforde (Bradford). Pastaroji troleibus\xc5\xb3 sistema taip pat pa\xc5\xbeym\xc4\x97tina tuo, jog buvo paskutinioji veikianti, kai 1972 met\xc5\xb3 kovo 26 dien\xc4\x85 u\xc5\xbesidar\xc4\x97 visi Did\xc5\xbeiosios Britanijos troleibus\xc5\xb3 parkai. Iki tol buvo net 50 miest\xc5\xb3 su \xc4\xafrengtais kontaktiniais tinklais, i\xc5\xa1 kuri\xc5\xb3 did\xc5\xbeiausias, be abejo, buvo Londonas. Tuo metu, kai troleibusai pasirod\xc4\x97 Brit\xc5\xb3 salose, Schiemanno sistema jau buvo pakankamai \xc4\xafsivyravusi, ta\xc4\x8diau poroje miest\xc5\xb3 veik\xc4\x97 ir alternatyvios._NEWLINE_JAV kai kuriuose miestuose buvo nutarta laikytis \xe2\x80\x9evis\xc5\xb3 keturi\xc5\xb3\xe2\x80\x9c strategijos, \xc4\xaf vie\xc5\xa1ojo transporto sistem\xc4\x85 \xc4\xaftraukiant ir autobusus, ir tramvajus, ir troleibusus, ir ant\xc5\xbeemin\xc4\xaf bei po\xc5\xbeemin\xc4\xaf metropoliten\xc4\x85. Vien\xc4\x85 i\xc5\xa1 pirm\xc5\xb3j\xc5\xb3, \xc4\xafgyvendinusi\xc5\xb3 \xc5\xa1i\xc4\x85 koncepcij\xc4\x85, buvo Bruklino-Manheteno tranzito korporacija, paskirs\xc4\x8diusi kiekvienos r\xc5\xab\xc5\xa1ies transporto priemon\xc4\x97ms tam tikras trasas priklausomai nuo prieinamumo ir apkrovos. \xc4\xae autobusus ir troleibusus buvo \xc5\xbei\xc5\xabrima kaip \xc4\xaf laikinas priemones, kuri\xc4\x85, reikalui esant, b\xc5\xabt\xc5\xb3 galima pakeisti nuolatin\xc4\x97mis b\xc4\x97gin\xc4\x97mis. Nors Bruklino sistemoje buvo vos viena troleibuso linija, kiti miestai, i\xc5\xa1 kuri\xc5\xb3 ypa\xc4\x8d pa\xc5\xbeym\xc4\x97tini Filadelfija (Philadelphia, Pensilvanija) ir San Franciskas (San Francisco, Kalifornija), \xc4\xafreng\xc4\x97 kur kas daugiau apr\xc4\x97pian\xc4\x8dius tinklus ir iki \xc5\xa1iol i\xc5\xa1laiko vis\xc5\xb3 keturi\xc5\xb3 ru\xc5\xa1i\xc5\xb3 vie\xc5\xa1\xc4\x85j\xc4\xaf transport\xc4\x85. Galima netgi teigti, kad San Franciskas per\xc4\x97jo \xc4\xaf \xe2\x80\x9evis\xc5\xb3 penki\xc5\xb3\xe2\x80\x9c strategij\xc4\x85, kadangi lyno keltuvai tarnauja ne tik kaip turist\xc5\xb3 pramoga, ta\xc4\x8diau ir perve\xc5\xbea keleivius._NEWLINE_Pirmieji troleibusai \xc4\xaf Vilniaus gatves i\xc5\xa1ried\xc4\x97jo 1956\xc2\xa0m. lapkri\xc4\x8dio m\xc4\x97n 6 d. Tuometinis parkas j\xc5\xb3 tur\xc4\x97jo a\xc5\xa1tuonis: septyniais buvo dirbama, o vienas\xc2\xa0\xe2\x80\x93 atsarginis, nors pagal savo apimtis ir technines galimybes parkas gal\xc4\x97jo aptarnauti 25 troleibusus. Visi buvo \xe2\x80\x9eMTB-82\xe2\x80\x9c mark\xc4\x97s. Kaune pirmieji troleibusai pasirod\xc4\x97 1965\xc2\xa0m. gruod\xc5\xbeio m\xc4\x97n. 31 d.\n_START_SECTION_\nEfektyvumo koeficientas\n_START_PARAGRAPH_\nElektrinio variklio naudingumo koeficientas yra bent kelis kartus didesnis, nei dyzelinio, be to, generuojama kur kas didesn\xc4\x97 galia, tod\xc4\x97l troleibusai yra prana\xc5\xa1esni u\xc5\xbe autobusus kalvotuose miestuose. Be to, tokiomis s\xc4\x85lygomis jie prana\xc5\xa1esni ir u\xc5\xbe tramvajus, kadangi gumin\xc4\x97s padangos u\xc5\xbetikrina \xc5\xbeymiai geresn\xc4\xaf sukibim\xc4\x85 su kelio pavir\xc5\xa1iumi nei plieniniai ratai ir plieniniai b\xc4\x97giai._NEWLINE_Kadangi visi troleibusai yra apr\xc5\xabpinti regeneracinio stabdymo sistemomis, j\xc5\xb3 prana\xc5\xa1umas pasirei\xc5\xa1kia ir nuokaln\xc4\x97se, kadangi stabdydami jie gali pagaminti ir gr\xc4\x85\xc5\xbeinti atgal \xc4\xaf tinkl\xc4\x85 dal\xc4\xaf prie\xc5\xa1 tai suvartotos elektros.\n_START_SECTION_\nAplinkos tar\xc5\xa1a\n_START_PARAGRAPH_\nKadangi troleibusai naudoja elektros energij\xc4\x85, jie negamina i\xc5\xa1metam\xc5\xb3j\xc5\xb3 duj\xc5\xb3 ir tod\xc4\x97l laikomi kur kas ekologi\xc5\xa1kesne transporto priemone, nei autobusai. Galima argumentuoti, kad elektra neatsiranda i\xc5\xa1 niekur, o yra gaminama elektrin\xc4\x97se, kurios ter\xc5\xa1ia aplink\xc4\x85, ta\xc4\x8diau pasaulyje elektrin\xc4\x97s da\xc5\xbeniausiai statomos atokiau nuo miest\xc5\xb3 ir daro aplinkai kur kas ma\xc5\xbeesn\xc4\x99 \xc5\xbeal\xc4\x85 nei analogi\xc5\xa1kas skai\xc4\x8dius dyzelini\xc5\xb3 varikli\xc5\xb3, kurie, be kita ko, ter\xc5\xa1ia pa\xc4\x8diame mieste.\n_START_SECTION_\nTriuk\xc5\xa1mas\n_START_PARAGRAPH_\nSkirtingai nei autobusai ar tramvajai, troleibusai neskleid\xc5\xbeia beveik jokio garso, kadangi neturi nei dyzelinio variklio, nei kauk\xc5\xa1i ratais per b\xc4\x97gi\xc5\xb3 sand\xc5\xabras. Pagrindiniai triuk\xc5\xa1mo \xc5\xa1altiniai troleibuse b\xc5\xabna nebent pagalbin\xc4\x97s sistemos, tarkim, vairo stiprintuvas ar kondicionierius. Kadangi ankstyvieji troleibusai netur\xc4\x97jo ir toki\xc5\xb3 sistem\xc5\xb3, jie buvo netgi dar tylesni, tod\xc4\x97l Did\xc5\xbeiojoje Britanijoje buvo praminti \xe2\x80\x9etyliuoju servisu\xe2\x80\x9c. Be abejo, kartais tai atsisukdavo ir kita puse, nes nema\xc5\xbeas skai\xc4\x8dius p\xc4\x97s\xc4\x8di\xc5\xb3j\xc5\xb3 nukent\xc4\x97jo nuo \xe2\x80\x9etyliosios mirties\xe2\x80\x9c.\n_START_SECTION_\nManevringumas\n_START_PARAGRAPH_\nSenesn\xc4\x97se sistemose yra nepritaikyti greitam eismui \xc5\xa1akotuvai ir kry\xc5\xbem\xc4\x97s, kas suma\xc5\xbeina troleibus\xc5\xb3 greit\xc4\xaf ir padidina sp\xc5\xabstis. Ta\xc4\x8diau daugumoje valstybi\xc5\xb3 i\xc5\xa1skyrus NVS naudojami automatiniai kontaktinio tinklo \xc5\xa1akotuvai ir kry\xc5\xbem\xc4\x97s._NEWLINE_Nors ir turi platesn\xc4\x99 veiksm\xc5\xb3 laisv\xc4\x99 nei tramvajai, troleibusai visgi yra priklausomi nuo kontaktinio tinklo ir negali apva\xc5\xbeiuoti dideli\xc5\xb3 kli\xc5\xab\xc4\x8di\xc5\xb3, tarkime, remontuojamos gatv\xc4\x97s. Aplinkkeliai egzistuoja labai retai ir tik centrin\xc4\x97se miesto dalyse, kur troleibusai gali pasukti linijomis, kuriomis kursuoja kiti mar\xc5\xa1rutai. Kadangi operatyviai pertiesti tinkl\xc4\x85 kitu keliu yra prakti\xc5\xa1kai ne\xc4\xafmanoma arba labai brangu, tai yra labai didelis suvar\xc5\xbeymas. Tod\xc4\x97l labai daug miest\xc5\xb3 u\xc5\xbesako naujus troleibusus su super-kondensatoriais, akomuliatoriais, re\xc4\x8diau\xc2\xa0\xe2\x80\x93 vidaus degimo varikliais._NEWLINE_Negana to, kontaktinio tinklo defektai gali sukelti dideli\xc5\xb3 problem\xc5\xb3, viena i\xc5\xa1 kuri\xc5\xb3 gali b\xc5\xabti did\xc5\xbeiuliai transporto kam\xc5\xa1\xc4\x8diai, susidar\xc4\x99 d\xc4\x97l negalin\xc4\x8di\xc5\xb3 prava\xc5\xbeiuoti troleibus\xc5\xb3. Nors gerai pri\xc5\xbei\xc5\xabrimose sistemose taip nenutinka da\xc5\xbenai, ta\xc4\x8diau tokie \xc4\xafvykiai visgi pasitaiko ir sukelia begales nemalonum\xc5\xb3.\n_START_SECTION_\n\xc4\xaerengimo kaina\n_START_PARAGRAPH_\nV\xc4\x97lgi, lyginant su tramvajais, \xc4\xafrengti troleibuso linij\xc4\x85 yra kur kas pigiau, ta\xc4\x8diau, lyginant su autobusais, kainos visgi yra didel\xc4\x97s. Be to, ne kiekvienoje gatv\xc4\x97je galima \xc4\xafrengti kontaktin\xc4\xaf tinkl\xc4\x85, pavyzd\xc5\xbeiui, ten, kur \xc5\xa1laitai yra ypa\xc4\x8d stat\xc5\xabs (kaip, tarkime, Velingtone, Naujojoje Zelandijoje) to padaryti ne\xc4\xafmanoma. Taip pat negalima \xc4\xafrengti troleibuso laid\xc5\xb3 ten, kur va\xc5\xbein\xc4\x97ja ypa\xc4\x8d auk\xc5\xa1ti sunkve\xc5\xbeimiai.\n_START_SECTION_\nKontaktinis tinklas\n_START_PARAGRAPH_\nTroleibuso kontaktinis tinklas susideda i\xc5\xa1 dviej\xc5\xb3 laid\xc5\xb3 \xe2\x80\x93 teigiamo ir neigiamo. Troleibuso kontaktinis tinklas yra sud\xc4\x97tingesnis nei tramvajus, nes du skirtingos srov\xc4\x97s laidai reikalauja ie\xc5\xa1m\xc5\xb3 ir kry\xc5\xbemi\xc5\xb3 (kitaip tariant, speciali\xc5\xb3j\xc5\xb3 dali\xc5\xb3), ir savaime yra brangesnis nei tramvajaus, ta\xc4\x8diau visk\xc4\x85 atperka b\xc4\x97gi\xc5\xb3 b\xc5\xabtinumas tramvajui. Da\xc5\xbeniausia troleibus\xc5\xb3 kontaktinio tinklo \xc4\xaftampa yra 600 volt\xc5\xb3._NEWLINE_Daugelyje sistem\xc5\xb3 anks\xc4\x8diau kontaktinis tinklas nebuvo pritaikytas greitam eismui \xe2\x80\x93 kai kurios specialiosios dalys reikalaudavo suma\xc5\xbeinti greit\xc4\xaf iki 10 kilometr\xc5\xb3 per valand\xc4\x85. Ta\xc4\x8diau a\xc5\xa1tuntajame praeito am\xc5\xbeiaus de\xc5\xa1imtmetyje Vakar\xc5\xb3 Europoje atsirado greitaeigiai ie\xc5\xa1mai ir kry\xc5\xbem\xc4\x97s. \xc5\xa0iuo metu jos naudojamos beveik visose Vakar\xc5\xb3 ir Vidurio Europos \xc5\xa1alyse (tarp j\xc5\xb3 Vokietija, \xc4\x8cekija, Pranc\xc5\xabzija, Lenkija), \xc5\xa0iaur\xc4\x97s Amerikoje bei kai kuriuose Kinijos miestuose. Visos kitos \xc5\xa1alys, tarp j\xc5\xb3 ir Rusija, Baltarusija, Bulgarija bei Baltijos \xc5\xa1alys toki\xc5\xb3 dali\xc5\xb3 nenaudoja arba jos yra vienietin\xc4\x97s. D\xc4\x97l \xc5\xa1ios prie\xc5\xbeasties labai da\xc5\xbenai pastarosiose \xc5\xa1alyse troleibusai yra l\xc4\x97ti ir nemanevringi, ko pasekoje jie yra naikinami.'